**อย. ขอผู้บริโภควางใจ น้ำยายืดผมในประเทศไทยไม่พบสารก่อมะเร็ง**

**++++++++++++++++++++++**

อย. ตรวจสอบไม่พบการใช้สารฟอร์มาลดีไฮด์และเมทิลีน ไกลคอล เป็นส่วนผสมในสูตรน้ำยายืดผมในประเทศไทย ขอผู้บริโภคอย่ากังวล แนะซื้อเครื่องสำอางจากแหล่งที่เชื่อถือได้ มีฉลากภาษาไทย พร้อมข้อมูลเลขที่ใบรับจดแจ้ง เพื่อความปลอดภัย

กรณีสื่อสังคมออนไลน์เผยว่าองค์การอาหารและยาแห่งสหรัฐอเมริกาเตรียมแบนน้ำยายืดผมตรง เพราะมีส่วนประกอบของสารฟอร์มาลดีไฮด์ (Formaldehyde) ซึ่งเป็นสารเคมีที่กระตุ้นโรคมะเร็งนั้น   
**เภสัชกรวีระชัย นลวชัย รองเลขาธิการคณะกรรมการอาหารและยา** กล่าวว่า สารฟอร์มาลดีไฮด์ เป็นก๊าซที่ไม่มีสีและมีกลิ่นฉุนมาก หากสัมผัสหรือสูดดม จะก่อให้เกิดการระคายเคืองตา จมูกและผิวหนัง ประเทศไทยแบนมาแล้วตั้งแต่ปี พ.ศ. 2565 โดยประกาศให้สารฟอร์มาลดีไฮด์ รวมถึงสารเมทิลีน ไกลคอล (Methylene glycol) ซึ่งสามารถปลดปล่อยสารฟอร์มาลดีไฮด์ได้ เป็นสารห้ามใช้ในเครื่องสำอาง เนื่องจากเป็นสารก่อมะเร็ง สอดคล้องกับมาตรฐานอาเซียนและยุโรป จากข่าวดังกล่าว อย. ตรวจสอบน้ำยายืดผมที่จดแจ้งแล้ว ยืนยัน  
ไม่พบการใช้สารฟอร์มาลดีไฮด์และเมทิลีน ไกลคอล เป็นส่วนผสม

ขอเตือนผู้ผลิต ผู้นำเข้า ผู้รับจ้างผลิตห้ามนำสารนี้มาผสมในเครื่องสำอาง หากฝ่าฝืนจะมีโทษทางกฎหมาย ผู้ขายต้องระมัดระวังการเลือกซื้อเครื่องสำอางมาจำหน่าย ผู้บริโภคควรซื้อเครื่องสำอางจากผู้ขายที่น่าเชื่อถือ มีหลักแหล่งแน่นอน ผลิตภัณฑ์ต้องมีฉลากภาษาไทย ระบุข้อความครบถ้วนตามที่กฎหมายกำหนด ได้แก่ เลขที่ใบรับจดแจ้ง ชื่อเครื่องสำอาง ชื่อทางการค้า ประเภทหรือชนิดของเครื่องสำอาง ชื่อของสารทุกชนิดที่ใช้เป็นส่วนผสม วิธีใช้ ชื่อ ที่ตั้งของผู้ผลิตหรือนำเข้า ปริมาณสุทธิ ครั้งที่ผลิต เดือนปีที่ผลิตและหมดอายุ คำเตือน หรือตรวจสอบข้อมูลให้มั่นใจก่อนซื้อว่าเป็นเครื่องสำอางที่จดแจ้งแล้วที่เว็บไซต์ www.fda.moph.go.th หัวข้อ “ตรวจสอบการอนุญาตผลิตภัณฑ์สุขภาพ” หรือทาง Line และ Facebook FDAThai หากพบผลิตภัณฑ์ที่น่าสงสัยสามารถร้องเรียนที่สายด่วน อย. โทร. 1556 หรือ E-mail: 1556@fda.moph.go.th หรือ ตู้ปณ. 1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 19 ตุลาคม 2566 ข่าวแจก 14 / ปีงบประมาณ พ.ศ. 2567**